En kvindelig parkeringsvagt måtte springe ind mellem borde og stole foran Quick Kebab og Grill på Vestervej 2 for ikke at blive ramt af en arrig fører af en Mercedes. Billedet er fra en anden episode, hvor politiet blev tilkaldt til noget uro. Foto: Jens Wollesen

Send til din ven. X Artiklen: Bilist er dømt for at køre direkte mod parkeringsvagt Modtagerens email * : Din e-mail * : Dit navn * : Evt. kommentar: *) skal udfyldes.

Bilist er dømt for at køre direkte mod parkeringsvagt

Ringsted - 02. marts 2019 kl. 08:28 Af Anne Wandahl Kontakt redaktionen: sndk@sn.dk

En nær-påkørsel af Ringsted Kommunes kvindelige parkeringsvagt mødte ingen pardon i Retten i Roskilde. Den kostede en nu 29-årig mand fra Ringsted en bøde på 4500 kroner og en yderligere frakendelse af kørekortet, han allerede har fået frakendt flere gange før på grund af grove brud på færdselsloven.

Men flere frakendelser hjalp ikke hverken p-vagten eller vidner, da den nu 29-årige mand kørte bil den 2. maj 2016, for han brød loven igen ved at parkere sin Mercedes oppe på fortovet og cykelstien ud for Vestervej 2.

Der er standsningsforbud på stedet, men under alle omstændigheder er det forbudt at parkere en bil på fortov og cykelsti.

Parkeringsvagten var derfor ved at skrive en parkeringsbøde, da bilens fører kom ud.

Bilisten blev så vred over afgiften, at han satte sig ind i bilen og kørte fra stedet med en kraftig acceleration uden at se sig for, om der var fodgængere eller cyklister i nærheden.

Parkeringsvagten beskrev i retten, hvordan bilisten kørte direkte imod hende uden at forsøge at undvige hende. Hun måtte skynde sig i dækning mellem nogle borde og stole til udendørs servering for ikke at blive ramt. Ved bordene sad flere unge mennesker. En af dem, en yngre mand, forklarede i retten, at føreren af den hvide Mercedes skændtes med p-vagten, inden han kørte derfra i direkte retning mod parkeringsvagten.

Den tiltalte selv afviste, at have noget med episoden at gøre. Han kunne ikke huske at have været i Ringsted den dag, og han kunne ikke finde på at køre en p-vagt ned.

Han forklarede desuden, at bilen godt nok var hans, men han lånte den tit ud til andre.

Retten fejede de tiltaltes forklaring helt af bordet. Han blev fundet skyldig i anklagerne om at have tilsidesalt væsentlige hensyn til trafiksikkerheden, hvilket normalt medfører en betinget frakendelse af kørekortet.

Men det skete kort efter, at en tidligere frakendelse var udløbet, og det talte i skærpende retning.

Siden episoden med p-vagten har den 29-årige fået endnu en dom på et år og tre måneders fængsel for blandt andet vidnetrusler og røveri, samt brud på færdselsloven. Dommen faldt i september sidste år og indebar en frakendelse af kørekortet til og med den 17. marts i år.

Men Retten i Roskilde lagde et halvt år oveni, så nu bliver det tidligst september 2019, før den 29-årige igen kan prøve at generhverve et kørekort.

Bøden på 4500 kroner er en såkaldt tillægsstraf. Sagen om nærpåkørslen af p-vagten skete før retssagen i september 2018, men nåede ikke med i Retten i Næstved dengang. Derfor er bødestørrelsen sat efter, hvad episoden med p-vagten ville have givet i straf sammen med det andet, den 29-årige blev dømt for dengang.